SPIŠSKÁ NOVÁ VES. "Je to meteorický roj, ktorý vznikol z kométy Swift-Tuttle. Miesto, odkiaľ meteory zdanlivo vyletujú, sa nachádza v súhvezdí Persea," opísal pôvod názvu Perzeidov amatérsky astronóm František Sejut.
Meteory tohto roja sú podľa jeho slov pomerne rýchle. "Ich rýchlosť pri vstupe do zemskej atmosféry dosahuje až 59 km za sekundu. Vďaka tomu sú veľmi jasné a často za sebou zanechávajú krásnu žiariacu stopu," hovorí.
Slzy svätého Vavrinca
Perzeidy sú ľudovo nazývané aj "Slzy svätého Vavrinca". "V roku 258, na príkaz imperátora Valeriána, svätého Vavrinca umučili a upálili na hranici v Ríme. Perzeidy, ktoré v noci padali, začali ľudia považovať za ohnivé slzy upáleného mučeníka," vysvetľuje F. Sejut.
Tohtoročné maximum Perzeíd očakávajú astronómovia v noci z 12. na 13. augusta medzi 23.00 a 12.30 hod. nášho času. Najvyššiu aktivitu predpovedajú na 4. hodinu ráno.
"V túto noc však budeme mať, žiaľ, Mesiac v splne. Pre jeho jas bude možné vidieť len tie najjasnejšie meteory," hovorí F. Sejut.
Za dobrých pozorovacích podmienok, pod bezoblačným nebom a mimo pouličného osvetlenia, je totiž bežné spozorovať voľným okom v priemere jeden meteor každú jednu až dve minúty.